“OcSober” skop afDie “OcSober”-veldtog het vandag afgeskop – ‘n veldtog wat ŉ 31 dae lange uitdaging aan die publiek rig om nie in Oktober alkohol te drink nie. “So ŉ veldtog sal verseker dat ongelukke op die land se paaie en geweld afneem,” het die South African National Council on Alcoholism and Drug Dependence (Sanca) Dinsdag gesê. David Fourie, ŉ woordvoerder van Sanca, het gesê diegene wat nie vir meer as drie weke “drankie-vry” kan bly nie, mag ŉ alkoholafhanklikheidsprobleem hê. “Mense kan hulself toets deur te kyk of hulle vir ŉ maand nugter kan bly,” het hy gesê. Talle Suid-Afrikaners het hul mening oor die veldtog op sosiale platforms onder “#OcSober” gedeel. Een daarvan was die radiojoggie Gareth Cliff, wat soos volg daaroor getwiet het: “As jy eksamen skryf, sal #OcSober help. As jy jou lyf wil terugkry, sal #OcSober help. As jy geld wil spaar, ondersteun #OcSober! ;)” ŉ Ene Rory John het geskerts en twiet: “#OcSober gaan sover goed. Ek kan eerlikwaar sê ek het nog nie ŉ drankie gehad nie.”